তাপস সিংহ ‘স্বাধীনতা, সংখ্যাগুরুর কৃপা’ (১৫-৮) লেখাটিতে নির্দিষ্ট কিছু ঘটনার উল্লেখ করেছেন। তিনি ফারুক আহমেদ দার-এর কথা বলেছেন। যে কিনা সেনাবাহিনীর দিকে পাথর ছুড়েছিল বলেই জানা যায়। যে হেতু সে গরিব ও একটি বিশেষ ধর্মের মানুষ তাই শক্তিশালী সেনার বিরুদ্ধে সে এমন কাজ করতেই পারে? আমাদের দেশের নীতিবাগীশ মানুষরা বিশেষ একটা বোধশক্তি নিয়ে চলেন: দুর্বল বা গরিব বা অসহায় মানুষরা ভুল বা অন্যায় করতেই পারেন, যেন সেটা তাঁদের বিশেষ অধিকার। কিন্তু ধনী, বা শক্তিশালী সম্প্রদায়ের উক্ত অধিকার নেই। কিছু দিন আগেই দেশের এক বীর সন্তান ‘আওরঙ্গজেব’কে উগ্রপন্থীরা তুলে নিয়ে গিয়ে হত্যা করল। হত্যার আগের ভিডিয়ো শো সারা পৃথিবী দেখল। এই ঘৃণ্য কাজের প্রতিবাদ কি বুদ্ধিজীবীদের লেখনী থেকে বেরিয়েছিল? না কি শক্তিশালী সেনাবাহিনীর কিছু সেনাকে মাঝে মাঝে হত্যা করাই যায়! সেই অধিকার উগ্রপন্থীদের আছে? আর, কাশ্মীরের বহু জায়গাতে আজও ১৪ অগস্ট পাকিস্তানের পতাকা তোলা হয়। বহু কাশ্মীরি বিচ্ছিন্নতাবাদীদের সমর্থন করেন বলেই তো উগ্রপন্থীরা মারা গেলে সংশ্লিষ্ট অঞ্চলে মারাত্মক উত্তেজনা সৃষ্টি হয়। শত শত গ্রামবাসী শবযাত্রায় বেরিয়েও পড়েন। তখন তাপসবাবুর মতো লেখকরা দেশের মানুষকে সংযত থাকার পরামর্শ দেন। মানবাধিকার রক্ষার দায় শুধু সেনাবাহিনীর থাকতে হবে। আর উগ্রপন্থীদের সমর্থনকারীরা যথেচ্ছ অন্যায়, অনৈতিক কাজ করে যাবেন, সেটার জন্য ক্ষোভ, বিক্ষোভ সৃষ্টি হলেই এই লেখকদের কলম ঝলসে উঠবে ওই ক্ষোভের বিপক্ষে!